
IDEJU SKIČU KONKURSA NOLIKUMS 
Hartmaņa Kvartāla atpūtas dārza soliņu un pergolu izstrādei
PAR KONKURSU
Bonava Latvija aicina Latvijas Mākslas Akadēmijas studentus un jaunos radošos profesionāļus piedalīties ideju skiču konkursā par Hartmaņa Kvartāla jumta dārza soliņu un pergolu dizaina izstrādi.
Mēs meklējam radošas, funkcionālas un estētiski spēcīgas idejas vietai, kur cilvēki vēlēsies satikties, atpūsties, pavadīt laiku ar ģimeni, bērniem, draugiem vai vienkārši mierīgi pabūt.
Šis konkurss ir iespēja domāt drosmīgi. Mēs nevēlamies ierobežot ideju lidojumu — tieši pretēji, vēlamies dot pamatu un vidi, kurā iespējams radīt ko īpašu, dzīvu un paliekošu.

PROJEKTA APRAKSTS
Hartmaņa Kvartāls ir jauns dzīvojamais projekts ar īpašu vietas raksturu un stāstu. Daļa projekta jau ir pabeigta, savukārt nākamajā attīstības kārtā viena no centrālajām koplietošanas ārtelpām būs uz jumta izvietots atpūtas dārzs  zaļa, mūsdienīga un iedzīvotājiem pieejama vide starp daudzdzīvokļu ēkām.
Šajā jumta dārzā paredzētas vietas:
3 pergolām jeb atpūtas nojumēm; 
5 atpūtas soliņiem, kas novietoti pie liektas formas celiņiem. 
Tā nebūs tikai funkcionāla ārtelpa. Mēs vēlamies, lai tā kļūst par vietu ar raksturu, identitāti un savu stāstu.
Hartmaņa Kvartāls atrodas vēsturiski nozīmīgā vietā, kur agrāk atradusies eļļas spiestuve un ziepju fabrika. No šīs vietas vēstures ir saglabājušies dažādi materiāli, piemēram, ķieģeļi, čuguna kolonnas, betona un akmens elementi, kā arī citi vēsturiski objekti. Mēs aicinām konkursa dalībniekus izmantot šos materiālus savās idejās, piešķirot tiem jaunu nozīmi mūsdienīgā dizainā.
Cik lielā apjomā šie materiāli tiek izmantoti, paliek autora radošajā ziņā.

KONKURSA MĒRĶIS
Konkursa mērķis ir iegūt oriģinālas un realizējamas ideju skices Hartmaņa Kvartāla jumta dārzam, radot:
· pergolu dizaina priekšlikumus; 
· soliņu dizaina priekšlikumus; 
Mēs meklējam idejas, kas:
· papildina projekta arhitektūru un vidi; 
· ir estētiski pievilcīgas un funkcionālas; 
· respektē vietas vēsturisko kontekstu; 
· spēj kļūt par kvalitatīvu ikdienas labiekārtojuma daļu. 

NORISES LAIKS un TERMIŅI
Pieteikumu iesniegšana: 2026. gada 1. novembris
Rezultātu paziņošana: 2027. gada 12. janvāris
Projekta realizācija pa posmiem: no 2028. gada līdz 2031. gadam  


KO MĒS VĒLAMIES REDZĒT
Mūs interesē ne tikai skaists objekts, bet arī pārdomāts un funkcionāls dizains, kas:
· iederas konkrētajā vietā; 
· ir piemērots cilvēkiem un ģimenēm ar bērniem; 
· rada vēlmi šo vietu izmantot; 
· ir pamatots materiālu un ražošanas ziņā; 
· vienlaikus saglabā māksliniecisku kvalitāti. 
Īpaši novērtēsim idejas, kurās:
· radoši izmantoti vietas vēsturiskie materiāli; 
· risinājums ir ilgtspējīgs; 
· forma un funkcija strādā kopā; 
· dizains veiksmīgi integrēts Bonava sniegtajās vizualizācijās. 

TEHNISKAIS UZDEVUMS
Konkursa dalībniekiem jāizstrādā ideju skices:
· 3 pergolām (vieglas un lakoniskas konstrukcijas); 
· 5 soliņiem.
Risinājumam jābūt:
· vizuāli augstvērtīgam; 
· funkcionālam; 
· drošam un tehniski realizējamam; 
· piemērotam lietošanai ārtelpā; 
· ilgmūžīgam un pamatotam ekspluatācijā. 
Dalībnieki aicināti domāt par vienotu telpisku sajūtu un atpūtas dārza kopējo noskaņu, kur pergolas un soliņi savstarpēji papildina viens otru.

Zaļā jumta pārseguma nestspēja ir 200 kg/m2, kas jāņem vēra ideju izstrādē.  


MATERIĀLI
Darbos iespējams izmantot:
· objektā saglabājušos vēsturiskos materiālus; 
· metālu; 
· koku; 
· kompozītmateriālus; 
· citus piemērotus un ilgtspējīgus materiālus pēc autora ieskata. 
Īpaši atbalstāma ir vēsturisko materiālu pārinterpretācija mūsdienīgā un funkcionālā veidā.

IESNIEDZAMIE MATERIĀLI
Darbs jāiesniedz vienā PDF failā, un tajā jāiekļauj:
1. Idejas apraksts
Īss koncepcijas skaidrojums — idejas būtība, telpiskais risinājums, materiālu izvēle, saikne ar vietu un vēsturisko kontekstu.
2. Skices un/vai vizualizācijas
Pergolu un soliņu risinājumi no vairākiem skatupunktiem izmantojot konkursa obligāto skatu viz
ualizācijas. Objektu dimensijas, paredzamais objekta svars.
3. Idejas integrācija sniegtajās vizualizācijās
Tas ir īpaši svarīgs konkursa nosacījums — ideju skiču noformējumam jābūt integrētam Bonava sniegtajā vizuālajā materiālā (jāizmanto visi nodrošinātie skati), lai žūrija varētu novērtēt, kā risinājums izskatīsies reālajā vidē.
4. Ražošanas izmaksu tāme
Jāiesniedz detalizēta tāme, kurā iekļautas:
· materiālu izmaksas; 
· izgatavošanas izmaksas; 
· uzstādīšanas izmaksas, ja attiecināms; 
· autora honorārs. 
5. Papildu materiāli pēc autora izvēles
Rasējumi, skaidrojošas shēmas, materiālu paraugu apraksti vai cita būtiska informācija.

DARBU IESNIEGŠANA
Darbi iesniedzami vienā PDF failā, nosūtot uz e-pasta adresi:
marketings@bonava.com
Lai nodrošinātu objektīvu un anonīmu vērtēšanu:
· darbam jāpiešķir nosaukums vai devīze; 
· iesniegtajā PDF failā nedrīkst būt norādīts autora vārds, uzvārds vai citi identificējoši dati; 
· autora identitāte jānorāda tikai e-pasta tekstā. 
E-pastā jānorāda:
· autora vārds, uzvārds vai komandas nosaukums; 
· kontakttālrunis; 
· e-pasta adrese; 
· darba nosaukums vai devīze. 

TIKŠANĀS UN JAUTĀJUMI
Lai palīdzētu dalībniekiem labāk izprast vietu, uzdevumu un projekta kontekstu, 2025. gada 22. septembrī tiks organizēta klātienes sesija Hartmaņa Kvartālā.
Tās laikā projekta arhitekti un ainavu arhitekti iepazīstinās ar teritoriju un atbildēs uz jautājumiem par:
· jumta dārza vidi; 
· pieejamajiem izejmateriāliem; 
· tehniskajiem un telpiskajiem nosacījumiem; 
· konkursa darba noformējumu. 
Papildu informācija par norises laiku un tikšanās vietu tiks precizēta atsevišķi. 

ŽŪRIJAS KOMISIJA
Konkursa darbus vērtēs īpaši izveidota žūrijas komisija, kuras sastāvā būs Latvijas Mākslas akadēmijas pārstāvji un Bonava Latvija pārstāvji.

Latvijas Mākslas akadēmijas pārstāvji 

Ervins Pastors / Produktu dizaina katedras asociētais profesors – 1 balss  
Gļebs Panteļejevs/ Tēlniecības katedras vadītājs, profesors — 1 balss 
Olga Šilova/  Tēlniecības katedras asociētā profesore — 1 balss 
Andris Vītoliņš / Prorektors administratīvajā un radošajā darbā, profesors  — 1 balss 

Bonava Latvija pārstāvji
Reinis Gaigalis — projekta attīstības vadītājs (un DM komanda) — 2 balsis 
Dāvis Gasuls – arhitekts, būvprojekta vadītājs (un arhitektu komanda) -  1 balss
Alise Damberga — ainavu arhitekte (un ainavu arhitektu komanda) — 1 balss 
Evija Slavinska — mārketinga vadītāja (un mārketinga komanda) — 1 balss 

VĒRTĒŠANAS KRITĒRIJI
Darbi tiks vērtēti pēc šādiem kritērijiem:
1. Idejas mākslinieciskā un funkcionālā kvalitāte, atbilstība tehniskajam uzdevumam — 40 punkti 
2. Iekļaušanās Hartmaņa Kvartāla vidē un vēsturiskajā kontekstā — 30 punkti 
3. Ražošanas izmaksu tāme — 15 punkti 
4. Idejas prezentācijas kvalitāte un integrācija sniegtajās vizualizācijās — 10 punkti
5. Vēsturisko materiālu radoša izmantošana — 5 punkti 
Kopā: 100 punkti

GODALGAS
Kopējā godalgu summa ir 2400 EUR:
1. vieta — 1200 EUR 
2. vieta — 800 EUR 
3. vieta — 400 EUR 

Žūrija patur tiesības:
· nepiešķirt pirmo vietu; 
· nepiešķirt kādu no godalgotajām vietām; 
· mainīt godalgu sadalījumu, ja darbu kvalitāte vai vērtējums to pamato. 
Bonava Latvija patur tiesības godalgotos darbus nerealizēt, ja to īstenošanas izmaksas pārsniedz projekta iespējas, taču tas neietekmē konkursa rezultātus -  godalgotās vietas tiks noteiktas un balvas piešķirtas jebkurā gadījumā.

NOSLĒGUMĀ
Šis konkurss ir iespēja ne tikai piedāvāt ideju, bet arī kļūt par daļu no reālas pilsētvides veidošanas procesa.
Mēs ticam, ka labas vietas rodas tad, kad satiekas arhitektūra, dizains, vēsture un cilvēks. Tieši tāpēc aicinām domāt drosmīgi, jūtīgi un mūsdienīgi — radot vidi, kurā gribas būt.
Gaidīsim jūsu idejas!

Nolikuma pielikumi: 
1. Izmantojamie skati 
2. Pieejamo materiālu saraksts 
3. Teritorijas plāns ar elementu novietojumu

